Magistrant Reimo Tarkiainen: Magistrali keskuse ülekäigukoha näol on tegu väga suure riskiga ülekäigurajaga
Magistrali keskuse hirmus ülekäigukoht meelitab jalakäijaid oma eluga riskima. Inimelu nõudnud Sõpruse puiestee ülekäigurada kuulub Tallinna kümne ohtlikuima sekka.


Ka päev pärast jalakäija surmaga lõppenud õnnetust lähevad inimesed seal endiselt punase tulega üle tee, sest autosid eelistav foorisüsteem sunnib neid rohelist tuld liiga kaua ootama.
Foto: Eero Vabamägi (epl.delfi.ee)


Esmaspäeva (13.01.14) õhtul hukkus Sõpruse puiesteel Magistrali kaubanduskeskuse juures Lepistiku bussipeatuse juures ülekäigurajal kaubiku alla jäänud naine. Uurimine alles käib, kuid esialgsetel andmetel astus ohver ülekäigurajale punase tule ajal. Vanarahvas ütleb, et õnnetus ei hüüa tulles, aga selle ülekäiguraja puhul õnnetus nii hüüdis kui ka tagus trummi ja vilgutas tulesid. Nimelt on see ülekäigurada Tallinna kümne kõige ohtlikuma seas.
Ohtlikuks teeb selle foorikorraldus: jalakäija saab rohelise tulega üle ühe sõidusuuna ja jääb ohutussaarele ootama, et talle süttiks roheline tuli ka teise suuna ületamiseks. See aga võtab ligi minuti ootamist – mis eriti lörtsis või pakases seistes on pikk aeg. Eriti veel juhul, kui läheneb troll või buss, millele ta jõuda tahab.
Kuna Sõpruse puiesteel on ühissõidukite prioriteedisüsteem, siis saavad trollid-bussid endale tee vabaks teha ja jalakäija ooteaeg foori taga pikeneb veelgi. Oluline on ka, et selle ülekäiguraja läheduses asub kool, mis tähendab, et teed ületab palju lapsi.
Eelmise aasta kevadel kaitses tehnikaülikoolis professor Dago Antovi juhendamisel oma bakalaureusetööd (tänane magistrant) Reimo Tarkiainen, kes selgitas õnnetusstatistika põhjal välja Tallinna kõige ohtlikumad ülekäigurajad. Esikümnesse jõudis ka Magistrali keskuse juures asuv ülekäigurada, kus on kolme aastaga jäänud auto alla neli inimest, viiendaks nüüd üleeilne hukkunu. „Foorid töötavad erinevates tsüklites ja jalakäijad peavad enamasti alati jääma ohutussaarele, et ületada teist tee osa. Selle miinuseks on aga see, et inimesed ei pruugi märgata, et teisel teepoolel on samuti foor, mis võib olla keelava tulega,” kirjutas Tarkiainen ja lisas, et arvutused näitavad, et tegu on väga suure riskiga ülekäigurajaga. „Ülekäiguraja ohutumaks muutmiseks oleks vaja parandada foorisüsteemi,” andis Tarkiainen ka nõu, kuidas saaks olukorda parandada.
Häid lahendusi napib
Politsei teab Magistrali ülekäigurada hästi, kuid ei näe liikluskoormuse tõttu seal võimalust midagi muuta. „Ohtlikuks teeb selle koha ka see, et teisel pool teed on trollipeatus, kuhu inimesed jooksevad, et mitte järgmise trolli järele oodata. Arvestades liikluskoormust pole seal aga ka paremat lahendust,” ütles Põhja prefektuuri liiklusjärelevalvekeskuse juht Elari Kasemets. „Iseenesest võiks seal mõni parem lahendus olla, sest mida kauem inimene rohelist tuld ootab, seda suuremaks läheb tõenäosus, et ta ületab tee keelava tulega,” nentis ta.
Kasemetsa sõnu toetab uuring, mis näitab, et sama tsükliga foorid (st tee saab ületada ühe hooga) vähendavad jalakäijatega juhtunud õnnetuste arvu kolmandiku võrra.
Tallinna transpordiameti liikluskorralduse osakonna juhataja Talvo Rüütelmaa lubas, et Magistrali ülekäiguraja foorikorraldus vaadatakse üle. Ühtlasi nentis ta, et autosid ja jalakäijaid koos vaadeldes tuleb keskkonnakaitse nimel anda õigus autodele.
„Head lahendust, mida kohe annaks ära teha, seal ei ole. Kui Sõpruse puiestee kummastki otsast tuleb roheline laine, siis kuna tänavad on eri vahedega, ei saa panna rohelist lainet sünkrooni, et jalakäija saaks ühe ületusega üle. Pealegi on Euroopa tasandil soovitus, et elurajoonis peaks kohaltvõtmisi olema vähem, et oleks vähem CO2 heidet. Seetõttu on rohelised lained tehtud, et CO2 heidet vähendada,” selgitas Rüütelmaa. „See on mitme otsaga asi ja kõigi suurlinnade probleem, mitte üksnes Tallinna. See on ka filosoofiline küsimus, kas ootama peaks paar jalakäijat või terve bussi- või trollitäis inimesi. Ka jalakäija on liikleja, kes peab liiklusreegleid järgima, nii nagu ka autojuht,” lisas ta.
Allikas: 15.01.2014 Eesti Päevaleht.